বীরভূম, মালদহ এবং মুর্শিদাবাদের আইনশৃঙ্খলা পরিস্থিতি নিয়ে রিপোর্ট তলব করল নির্বাচন কমিশন।
ভোট প্রস্তুতি খতিয়ে দেখতে মঙ্গলবার বৈঠকে বসে কমিশন। সূত্রের খবর, ওই বৈঠকেই এডিজি (আইনশৃঙ্খলা) অনুজ শর্মার কাছ থেকে বীরভূম, মালদহ এবং মুর্শিদাবাদের আইনশৃঙ্খলা পরিস্থিতি নিয়ে সবিস্তার রিপোর্ট চেয়েছেন উপনির্বাচন কমিশনার সন্দীপ সাক্সেনা। প্রসঙ্গত, গত কয়েকমাসে ওই তিন জেলায় একাধিক হিংসার ঘটনা ঘটেছে। গত লোকসভা এবং পঞ্চায়েত ভোটে তিন জেলায় কী ধরনের অপরাধমূলক ঘটনা ঘটেছে কমিশনের কাছে তারও খতিয়ান দিতে হবে।
এদিন রাজ্যের মুখ্য নির্বাচনী আধিকারিকের উপস্থিতিতে এডিজি (আইনশৃঙ্খলা) অনুজ শর্মার সঙ্গে ভিডিও কনফারেন্সের মাধ্যমে কথা বলেন সন্দীপ। একইভাবে সব জেলার পুলিশ সুপার, জেলাশাসক এবং নির্বাচন প্রক্রিয়ার সঙ্গে যুক্ত আধিকারিকদের সঙ্গেও কথা হয় উপনির্বাচন কমিশনারের। সূত্রের খবর, জঙ্গলমহলের তিন জেলা পশ্চিম মেদিনীপুর, বাঁকুড়া, পুরুলিয়ার পাশাপাশি ওই তিন জেলার পরিস্থিতি সম্পর্কে বিশেষভাবে জানাতে চেয়েছে কমিশন। জামিনঅযোগ্য গ্রেফতারি পরোয়ানা থাকা অভিযুক্তদের বিরুদ্ধে ব্যবস্থা নিতে বলা হয়েছে প্রশাসনকে। অতীতে গোলমালের অভিযোগ রয়েছে এমন ব্যক্তিদের উপর কড়া নজরদারি রাখার নির্দেশ দেওয়া হয়েছে পুলিশ সুপার এবং জেলাশাসকদের।
রাজ্যের স্বীকৃত রাজনৈতিক দলগুলির প্রতিনিধিদের সঙ্গে এদিন বৈঠক করেন কমিশনের আধিকারিকেরা। প্রচারপর্বে প্রার্থীদের কীভাবে হিসাব রাখতে হবে সে সম্পর্কে রাজনৈতিক দলগুলিকে অবহিত করেন আধিকারিকেরা। কমিশন জানিয়েছে, রাজনৈতিক দলগুলির যথেচ্ছ নির্বাচনী খরচের উপর লাগাম টানতে প্রার্থীর দেওয়া হিসাবে নজর রাখবে প্রশাসন। মিটিং মিছিল, পোস্টার, ব্যানার থেকে যাতায়াতের জন্য ব্যবহৃত গাড়ির খরচ— সবকিছুর জন্যই কমিশন নির্দিষ্ট অঙ্ক ধার্য করেছে। প্রচারপর্বে কোনও রাজনৈতিক কর্মসূচির অনুমতি নেওয়ার সময় সংশ্লিষ্ট প্রার্থীকে খরচের আনুমানিক হিসাব আগাম জানাতে হবে কমিশনকে। প্রার্থীর দেওয়া হিসাব মিলিয়ে দেখবে কমিশন।